Dunaszekcső község Képviselőtestülete
2/1993.

Jegyzőkönyv
Készült: a Dunaszekcső Községi Önkormányzat képviselőtestülete 1993. február 10-én megtartott üléséről.

Jelen vannak:  Dr. Schmidt József,

 Draskovits Pál,

Dr. Pálos Ferenc,

Dr. Wilhelm József,

Guzsván Lajosné,

Hetényi Ádámné,

Dr. Márton Lázár,

Sándor József,

Szödényi István helyi képviselők, valamint

Hetényi Ádám, dr. Pálosné Németh Mária, Treutz Frigyesné, Hauk Istvánné, Kárpáti Jánosné, Halla Erzsébet, Kis Gadó Csabáné, Vincze Lászlóné, Hegedűs György tanácskozási joggal meghívottak.

Dr. Schmidt József polgármester köszönti a megjelent helyi képviselőket, tanácskozási joggal meghívottakat. Megállapítja, hogy az ülés határozatképes, hiszen mind a 9 fő helyi képviselő jelen van. 

Ezután az ülést megnyitja, majd javaslatot tesz a napirendi pontokra, melyeket a képviselők vita nélkül egyhangúlag elfogadtak, így a következő napirendi pontokat tárgyalták meg:

1.) Lejárt határidejű határozatok, két ülés között történt események

Előadó: Dr. Schmidt József polgármester

2.) Az önkormányzat 1993. évi költségvetése

Előadó: Dr. Schmidt József polgármester

3.) Az önkormányzat helyi adókról szóló rendeletének módosítása

Előadó: Dr. Schmidt József polgármester

4.) Egyebek

Napirendi pontok tárgyalása

1.) napirendi pont: Lejárt ….

A polgármester elmondja, hogy lejárt határidejű határozat a 21993. számú. A jegyző a TÁKISZ-t értesítette a céltámogatásra vonatkozó határozatunk visszavonásáról.

A két ülés között történtek: 

- A löszpart szakadás- és pinceveszély elhárítására erre az évre megkaptuk a hétmillió forintot. Sürgősségi alapon a Damjanich – Jókai utca volt tervezve elsőként, ehhez jött időközben a Semmelweis utca támfalszakadása. Ez utóbbi kijavítására is terv készül.
A Damjanich utcában nehéz lesz megoldani az ottlakók kiköltöztetését megfelelő cserelakás hiányában.

- A Baranya Megyei Vízmű Vállalat megbeszélést tartott Komlón, a téma a dunaszekcsői vízellátás volt. A hatóságok egyetértettek a módosított elképzeléseinkkel, a tisztiorvosi szolgálat ragaszkodik továbbra is mereven az álláspontjához.

Olyan terv készül, amely a diási kút vizét is számításba veszi. 

- Pott Ádám jelentkezett a felmondási határidő lejárta előtt, hogy kifizeti a tartozását, így nem kell pert indítanunk ellene. Módosítjuk a szerződését, ezután csak raktározásra fogja használni a helyiségünket, két heti felmondási idővel.

- Vállalkozók térképet készítenek a Pécsváradtól keletre fekvő területről. Ötvenezer forinttal kellene hozzájárulni, akkor lehetőséget kapnánk a helyi idegenforgalmi lehetőségeink és adottságaink reklámozására. A térkép akkor is elkészül, ha mi nem járulunk hozzá.

- Mindenki előtt ismert, hogy Moháccsal és Dunafalvával közös tulajdonosai vagyunk a RÉV vállalatnak. Ötletszerűen veti föl, hogy talán érdemes lenne a szekcsői Révházzal kiválni a közös tulajdonból, bár annak az értéke kevesebb, mint a tulajdoni hányadunk. Lenne vevő a házra, eladás esetén az érte kapott pénzen megvehetnénk az asztalos üzemet (kizárva ezzel a további ipari tevékenységet a község központjában), vagy a balatoni táborban a szajki tsz részét, vagy a továbbra is használaton kívüli malmot.

A Rév vállalat igazgatójának vannak a nyereséges gazdálkodás irányába mutató elképzelései, azonban ezeket fenntartással kell kezelni. Ez a dunafalvi polgármester véleménye is.

Hozzászólások

Hét képviselő egyöntetű véleménye, hogy a térképhez ne járuljunk hozzá, hiszen akkor is megjelölik rajta a községet.

Dr. Pálos Ferenc: A RÉV ügyében jelenleg rossz a helyzet, így a tulajdoni hányadunkat nem tudjuk hasznosítani.

Sándor József: Ragaszkodni kellene a 10%-os részünkhöz, azzal engedjenek kiválni, a polgármester ennek szellemében tárgyaljon a többi tulajdonossal.

Hegedűs György: A 10%-os tulajdoni részünk egy elvi hányad, amit nehéz vagyontárgyakban meghatározni. A Révház itt van a területünkön a maga fizikai valóságában, ezt  a lehetőséget nem szabadna elszalasztani. A hajókkal, gépekkel, berendezésekkel nem tudnánk mit kezdeni.

Dr. Schmidt József: Felveszi a kapcsolatot a mohácsi polgármesterrel, és megemlíti a szándékunkat.

A napirendhez több hozzászólás nem volt, a képviselőtestület 9 szavazattal 0 ellenében az alábbi határozatot hozta:

3/1993. /II.10./ Kt. számú határozat
a lejárt határidejű határozatokról

1. A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt eseményekről szóló tájékoztatót tudomásul veszi.

2. A képviselőtestület megbízza a polgármestert, hogy a Mohácsi Révátkelési Vállalatban lévő 10% tulajdoni hányad kiadásáról kezdjen tárgyalásokat Mohács város polgármesterével.

Határidő: 1993. február 28.

Felelős: Dr. Schmidt József polgármester

2.) napirendi pont: (Írásbeli előterjesztés a jegyzőkönyv melléklete)

Vincze Lászlóné az írásbeli előterjesztés szóbeli kiegészítést illetve helyesbítést fűz:

A 2. sz. mellékletnél az „üdültetés” szakfeladat kiadási előirányzata 322 e Ft-ra változik, a „háziorvosi szolgálat” szakfeladatnál a kiadási előirányzat összege 653 e Ft, ebből a bér 384 e Ft, a TB 169 e Ft, a „nappali szociális ellátás” szakfeladat kiadási előirányzata 1.414 e Ft lesz, így a kiadás összesen 76.139 e Ft-ra változik.

Kérdések:
Guzsván Lajosné: Mit jelent a „kisegítő mezőgazdasági szolgáltatás” szakfeladat?

Dr. Wilhelm József: A helyi adóbevételnél mely adónemeket vették figyelembe?

Vincze Lászlóné: A kisegítő mezőgazdasági szolgáltatás a korábbi parkfenntartást jelenti. A helyi adó előirányzata a tavalyi teljesített bevétel.

Dr. Schmidt József: Ilyen előterjesztés még nem került Dunaszekcsőn a testület elé, hiszen a számok negatív eredményt mutatnak. Mivel a költségvetést kiadási többlettel nem lehet elfogadni, meg kell vizsgálni mely kiadásokból lehet lefaragni.

Az Országgyűlés a közalkalmazotti és a köztisztviselői törvénnyel gondoskodott az önkormányzatok költségvetési gondjairól. Ugyanakkor elmondható, hogy a mélypont nem is az idén van, mert jelentős a pénzmaradvány, hanem jövőre lesz.

Hogyan lehet csökkenteni a hiányt?

- A kamatokból lehet 1 millió Ft

- Utak, járdák javításánál 300 ezer Ft-tal kevesebb is elég lesz

- 1 milliót a szociális kiadásokból is el lehet venni

- elmarad a szúnyogírtás

Melyek azok a feladatok, melyek megoldásra várnak, de pénz hiányában el kell hagyni?

-Az iskola villanyhálózatának felújítása (a terv szerint 500 e Ft), gázfűtés az iskolában (1 millió Ft), a művelődési ház gázfűtése 3 lépcsőben (összesen 600 e Ft), 
- községháza tetőszerkezetének javítása, villanyhálózat felújítás a földszinten stb.

További költségcsökkentéseken lehet gondolkodni: a napköziben egy nevelő státusz a gyereklétszám csökkentése miatt felesleges, a két óvoda kihasználtsága külön-külön nagyon rossz, Művelődési Ház, mozi bezárása, a könyvtárban egy státusz megszűntetése stb.

Hozzászólások

Hetényi Ádám: Az iskolában két felújítás nem lehet, a sürgősebb a villany lenne.

Elismeri a napközis többletlétszámot, azonban az a kérése, hogy ezt a kérdést odázzák el a tanév végére.

Dr. Wilhelm József: Felajánlja, hogy átalánydíjas szerződés keretében a tsz. vállalja az intézményi elektromos karbantartásokat, javításokat.
Hetényi Ádámné és Hauk Istvánné: Korábban ezen a téren Wéber Ádám minőségi munkát végzett, azóta ezt mások nem tudták megismételni.
Kárpáti Jánosné: Nem esett szó az óvoda tetőbeázásának megszűntetéséről és a kémény kijavításáról. 

Szödényi István: A szúnyogírtást nem javasolja elhagyni a tervezetből, mert a Duna-parton lakók és üdülők szenvednek a szúnyogoktól.

Draskovits Pál: Egyetért az előtte szólóval. Az üdülőtulajdonosok fizetnek helyi adót, ezért joggal várnak ellenszolgáltatást.

Dr. Schmidt József: Az óvodában a tetőt megjavítja a brigád, a kémény pedig műszaki szakember szerint nem fenyeget ledőléssel.

Az iskolán átvezető járda javítása már tavaly tervezve volt, de az időjárás megakadályozta. Az idén a kevés járdajavítás egyike az lesz.

A polgármesteri szóbeli kiegészítés és az elhangzott hozzászólások alapján a képviselőtestület 9 szavazattal 0 ellenében az alábbi önkormányzati rendeletet alkotta:

A Dunaszekcső Községi Önkormányzat Képviselőtestületének

1/1993. /II.25./ számú önkormányzati rendelete
az 1993. évi költségvetésről

(Az elfogadott rendelet a jegyzőkönyv melléklete.)

3.) napirendi pont: (Írásbeli előterjesztés a jegyzőkönyv melléklete.)

Dr. Schmidt József szóbeli kiegészítésében elmondja, hogy az adótörvény (helyi) úgy módosult, hogy a bevételünket csökkenti az eddigi adónemek alapján. Ugyanis mentes lett az állattartás céljára szolgáló épület, valamint az ehhez kapcsolódó és a növénytermesztésnél használt épületek pl. ólak, magtárak, műtrágyatárolók stb. Így az építményadónál csak a tsz 270 ezer forinttal fizet kevesebb adót az idén.

A bevétel kiesését valahonnan pótolni kell, ezért javasolja az összes helyi adónem kivetését a helyi iparűzési adó kivételével. Ez látszólag soknak tűnik, azonban az általános mentesség miatt nem az, mert egy adótárgy után csak egyfajta adót lehet kivetni. Ennek alapján szinte mindenki adózna a községben kis összeggel, ez lenne a legigazságosabb. Kivételt képeznek azok, akik a gázt bevezették a bevezetést követő négy évig.

Azért is indokolt az adók kivetése, mert a község lakossága önként nem járul hozzá a falu fejlesztéséhez, láthattuk ezt 1991-ben. Pedig az önkormányzatiság egyik legfőbb ismérve, hogy az állampolgárok adófizetőként joggal szólnak bele a helyi közösség ügyeibe.

Módosító indítványt tesz a telekadó mértékére vonatkozóan építési telek esetén 10 Ft/m2-t javasol.

Hozzászólások

Dr. Wilhelm József: A vállalkozó kommunális adóját nem tudja elfogadni. A munkáltatók – így a termelőszövetkezet is – sok más közteher viselője, ezzel tovább növekednének a kiadások.

Draskovits Pál: A mai helyzetben nem tehetünk olyan igazságtalanságot, hogy a „tehetősebbek” mentesek lesznek a közműépítés miatt.

Vincze Lászlóné: Vannak olyan családok, akik azért  nem vezethették be a gázt, mert nem megy el a házuk előtt a vezeték. Aki bevezette, ezzel nőtt az ingatlan értéke. Igazságtalan, hogy éppen ők nem fizetnek adót.
Dr. Schmidt József: Ezt a dolgot más oldalról is meg lehet közelíteni: aki több vagy kevesebb összeget fizet csak azért, hogy elmenjen a háza előtt a vezeték, az tett már valamit a falu fejlődéséért.

Guzsván Lajosné, Hetényi Ádámné: A költségvetés szorító helyzete miatt sokáig nem lehet elodázni a helyi adó széleskörű kivetését. Javasolják elfogadni a tervezetet, mert ez még nem ró nagy terhet sem a lakosságra, sem a vállalkozókra.

Dr. Schmidt József: A nagy többség részéről nagy az ellenállás a kommunális adók kivetésével szemben. Ebben az esetben visszavonja a telekadóra vonatkozó javaslatot is, met csak a többivel együtt érte volna el a célját. Új adónemként kíván megmagyarázhatatlan dolog lenne.

Dr. Pálos Ferenc és Szödényi István helyi képviselő eltávozott az ülésről.

A polgármester folytatta: Ezek után nem marad más lehetőség, mint az eddig hatályos rendelet módosítása a törvényi változásoknak megfelelően. Az építményadónál módosításként javasolja, hogy csak a lakott lakás legyen mentes.

A képviselők az elhangzottakkal egyetértettek, így a testület 7 szavazattal 0 ellenében az alábbi önkormányzati rendeletet alkotta:

A Dunaszekcső Községi Önkormányzat Képviselőtestületének

2/1993. /II.25./ számú önkormányzati rendelete

a helyi adókról szóló 8/1991. /XII.5./ számú önkormányzati

rendelet módosításáról

(Az elfogadott rendelet a jegyzőkönyv melléklete.)

4.) napirendi pont: Hegedűs György felolvassa Raffael Gyula dunaszekcsői lakos levelét, melyben az Újvárosi u. 8. számú építési telek megvásárlásának lehetőségét kéri. Ez a kérelem szerepelt már a testület előtt, és akkor 200 Ft/m2 ár lett megállapítva. Ez az ár akkor is irreális volt a telek adottságait figyelembe véve, és összehasonlítva a jelenleg érvényes telekárakkal.

Úgy kellene módosítani a 60/1992. /IX.23./ számú határozatot, hogy a telek ára 100 Ft/m2 legyen.
A testület a javaslattal egyetértett, és 7 szavazattal 0 ellenében az alábbi határozatot hozta:

4/1993. /II.10./ Kt. számú határozat
a 60/1992. /IX.23./ Kt. számú határozat módosításáról

A képviselőtestület az 1432/2 hrsz-ú földrészletet eladásra kijelöli.

A telek eladási árát 100 Ft/m2-ben állapítja meg.

Az adásvételi szerződés elkészítéséről gondoskodni kell.

Határidő: 1993. február 28.

Felelős: Hegedűs György jegyző 

Hegedűs György bejelenti, hogy ma volt a Bóly Belvízrendező Egyesülés végelszámoló közgyűlésén. A tagok úgy döntöttek, hogy a pénzmaradványt érdekeltségi alapon visszaosztják az egyesülés tagjainak, így önkormányzatunkat az előzetes számítások szerint 26.900 forint illeti meg.

A polgármester ismerteti a helyi kábeltelevíziós hálózat karbantartójának levelét, melyben 70-ről 100 Ft-ra kívánja felemelni a karbantartás havi díját. (A levél a jegyzőkönyv melléklete.)

A karbantartási díj felemeléséhez a kábeltelevíziós hálózat üzemeltetéséről szóló önkormányzati rendelet módosítása szükséges, mert a karbantartási díj összegét e rendelet határozza meg.

A képviselők elismerik a költségek emelkedését, továbbá a díjemeléssel egyidőben szükségesnek tartják egy plusz műhold, a Duna TV vételi lehetőségének megteremtését.

A testület 7 szavazattal 0 ellenében a következő önkormányzati rendeletet alkotta:

A Dunaszekcső Községi Önkormányzat Képviselőtestületének

3/1993. /II.25./ számú önkormányzati rendelete

a dunaszekcsői közösségi kábeltelevíziós rendszer üzemeltetéséről,

fenntartásáról és fejlesztéséről szóló 2/1992. (III.11.) 

számú önkormányzati rendelet módosításáról

(Az elfogadott rendelet a jegyzőkönyv melléklete.)

Több tárgy nem volt, a polgármester a képviselőtestület ülését berekesztette.

Kmft.


Dr. Schmidt József
Hegedűs György


polgármester 
jegyző 

A Dunaszekcső Községi Önkormányzat Képviselőtestületének 

1/1993. /II.25./ számú önkormányzati rendelete

az 1993. évi költségvetésről

A képviselőtestület az 1990. évi CIV. törvény 36. §. /4/ bekezdésében kapott felhatalmazás alapján, az 1992. évi LXXX. törvény figyelembe vételével a következőket rendeli:

Az önkormányzat költségvetése

1. §.

/1/ A Dunaszekcső Községi Önkormányzat 1993. évi költségvetése 75.197.000 forint.

/2/ A költségvetés bevételeinek forrásonkénti – illetve kiadásainak feladatonkénti felsorolását az 1. számú melléklet tartalmazza.

/3/ A költségvetés bevételi és kiadási előirányzatainak szakfeladatok szerinti felsorolását a 2. számú melléklet tartalmazza.

2. §. 

A képviselőtestület által jóváhagyott előirányzatok között átcsoportosítani nem lehet, kivéve, ha az önkormányzati feladatok ellátása érdekében – a polgármester kezdeményezésére – azt a képviselőtestület engedélyezi.

Záró rendelkezések

3.§.

Ez az önkormányzati rendelet kihirdetése napján lép hatályba, de rendelkezéseit 1993. január 1-étől kell alkalmazni.

Dunaszekcső, 1993. február 10.


Dr. Schmidt József 
Hegedűs György


polgármester 
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1993. február 25. 



Hegedűs György



jegyző 

Tisztelt Polgármester Úr!

A Dunaszekcsői kábel televíziós rendszer üzemeltetési díja 1992. december 31-ig lakásonként 70 Ft volt.

1993. január 1-től köztudottan olyan áremelések történtek melyek lényegesen befolyásolják az üzemeltetési díjat. Így pl. 1993. január 1-től ÁFA változások történtek. A rendszer üzemeltetési díja ezidáig 0 nulla ÁFA-s volt, az ÁFA változás következtében 6%-os lett. A javítási díjak 15%-ról 25%-ra változtak, melyek szintén érintik az üzemeltetési díjat. Lényegesen változtak az alkatrész árak, de az áremelés kiterjed szinte minden területre.

Terveim szerint az üzemeltetési díj 100 Ft lenne lakásonként.

A rendszeres fejlesztéseket szeretnék végrehajtani a minőség javítása érdekében, pl. fej, tükör cseréje és egy plusz adót üzembe helyezni. Az üzemeltetési díjat úgy célszerű megállapítani hogy ebből tartalékolni tudjak a későbbi felújításra. Mindez a 70 Ft-ból a mai viszonyok között nem lehetséges. Tapasztalatom szerint a rendszer a falu fekvése miatt fokozottan ki van téve a nyári villámlásoknak.
Az üzemeltetési díj megállapításánál mindezt figyelembe kellett volna venni.

Kérem indokaim figyelembe vételével az áremelést elfogadni.

Bóly, 1993. január 27. 



Tisztelettel:



Sághy Ferenc



Bóly, Arany J. u. 7.

Tisztelt Képviselő Testület!

Alulírott kérem a T. Címet, hogy a Dunaszekcső, Újvárosi u. 8. szám melletti lakótelket részemre szíveskedjék eladni.

A legutóbb megállapított telek árat nem tudom elfogadni, de 100 Ft/m2 árat adnák érte.

Kérésem azzal indoklom, hogy a terület másnak építésre nem felel meg, míg mi apósomék mellett tudnánk élni.



Tisztelettel:



Raffael Gyula



Dunaszekcső, Újváros u. 8.

Dunaszekcső, 1993. február 3.

Dunaszekcső község Polgármesterétől
2/1993. 

Meghívó

Dunaszekcső község önkormányzati képviselőtestülete 1993. február 10-én (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek 

Előadó: Dr. Schmidt József polgármester 

2.) Az önkormányzat 1993. évi költségvetésének megtárgyalása és elfogadása

Előadó: Dr. Schmidt József polgármester

3.) Az önkormányzat „helyi adókról” szóló rendeletének módosítása

Előadó: Dr. Schmidt József polgármester

4.) Egyebek

Dunaszekcső, 1993. február 3.



Dr. Schmidt József



polgármester 

4/93.

20 pl. 

ELŐTERJESZTÉS

A Dunaszekcsői Önkormányzati Testület 1993. február 10-i ülésére

Tárgy: a Dunaszekcsői Önkormányzat 1993. évi pénzügyi tervezetének megtárgyalása, az 1993. évi terv megállapítása

Tisztelt Képviselőtestület!

A Magyar Köztársaság 1993. évi költségvetéséről a törvényt az Országgyűlés 1992. december 17-i ülésnapján elfogadta.

A helyi önkormányzat költségvetését a következő csoportosításban terjesztjük a képviselőtestület elé:

- bevételek forrásonként

- a működési, fenntartási előirányzatok szakfeladatonként

Ezen belül:

· a bért és a társadalombiztosítási járulékot
· általános tartalékot

· saját bevételt

· céltámogatást

Bevételek

A számszaki adatokat az 1. sz. melléklet tartalmazza. A  működési bevételek szakfeladatonkénti részletezése a 2. sz. mellékletben található.

Az Országgyűlés a helyi önkormányzat költségvetésében a közvetlenül és kötöttség nélkül használható normatív állami hozzájárulásokat az előzetes tájékoztatástól részben eltérően, az alábbiak szerint állapította meg.

Községek általános támogatása

2.000.000 Ft/község az önálló közigazgatási státusszal rendelkező községek vehetik igénybe.

Település üzemeltetés

Az 1992. január 1-ei állandó népesség száma alapján a települések igazgatási, kommunális, út-hídfenntartási, valamint a település üzemeltetés során jelentkező egyéb kiadásokhoz vehető igénybe.

Állandó népesség: 2493 fő

3950 Ft/fő

Lakásgazdálkodási tevékenység

Összege: 4680 Ft/ 20-30 éves korúak

Igénybe vehető a települések 20-30 éves korcsoportjába tartozó állandó népesség után (első lakáshoz jutók támogatása)

Sportfeladatok

50 Ft/fő a állandó lakosság után

Helyi közművelődési feladatok

250 Ft/fő az állandó népesség alapján veheti igénybe az önkormányzat a települési kulturális, közművelődési feladatokhoz.

Szociálpolitikai feladatok

A települési önkormányzatok által külön törvény alapján nyújtandó pénzbeli és dologi szociális ellátásokhoz, valamint a szociális alapellátás körébe tartozó szolgáltatások működési költségeihez kapcsolódik a hozzájárulás.

Az érintett feladatok különösen: rendszeres szociális segélyezés, tartósan munkanélküliek jövedelempótló támogatása, aminek 50%-a visszaigényelhető a központi költségvetésből, lakásfenntartási támogatás, ápolási díj, temetkezési segély, átmeneti (krízis) segélyezés, köztemetés, közgyógyellátás, szociális étkeztetés, gyermekek napközbeni ellátása, házi segítségnyújtás, családsegítés. A települési önkormányzatokat differenciáltan illeti meg.

A normatív hozzájárulás meghatározásánál az alábbi tényezőket vették figyelembe:

- inaktív korúak, az 1992. január 1-ei állapot szerinti
- munkanélküliek, az 1992. július havi állapot szerinti

- személyi jövedelemadót fizetők, az 1991. évi bevallások összesítése szerint.

Így Dunaszekcsőn, az 1 főre jutó kiszámított szociális támogatás: 2759 Ft/fő.

Idősek és fogyatékosok nappali intézményei

Összege: 30.850 Ft/ellátott

A hozzájárulást azok az önkormányzatok vehetik igénybe, melyek pl. idősek klubját tartanak fenn.

Óvodai ellátás

Összege: 27.500 Ft/fő

Az önkormányzat intézményében óvodai ellátásban részesülők után vehető igénybe.

Kiegészítő állami hozzájárulás a nemzetiségi, etnikai óvodai ellátáshoz

Összege: 5.500 Ft/ellátott

Általános iskolai oktatás

Összege: 41.000 Ft/oktatott

Az általános iskolás korú (6-14 éves) nappali rendszerű oktatásban résztvevő tanulók után jogosult az önkormányzat a hozzájárulásra.

Kiegészítő állami hozzájárulás a nemzetiségi, etnikai vagy kéttannyelvű oktatáshoz

Összege: 16.500 Ft/oktatott

Átengedett, megosztott bevételek
A települési önkormányzatok az állandó lakosok által 1991. évre bevallott – az Adó és Pénzügyi Ellenőrzési Hivatal által településenként kimutatott – személyi jövedelemadó 30%-a illeti meg.

Annak az önkormányzatnak, amelynél a személyi jövedelemadó-bevételével egy főre jutó összege nem éri el a 3.400 Ft-ot, a bevételt e szintig a központi költségvetés kiegészíti.

Társadalombiztosítási támogatásként a Fogorvosi és Védőnői szolgálat 1993. évi előirányzata, valamint a Háziorvosi szolgálat 1993. évi készenléti díja be lett tervezve.
A lakossági adók bevételének összetevői: építmény, idegenforgalmi és gépjárműadó (50%)

A saját folyó bevételek az intézményi térítési díjakat, a bérleti díjakat, szemétszállítási díjat és az intézmények működéséből származó egyéb bevételeket tartalmazza.

Előző évi pénzmaradvány

Az 1992. évi összesített pénzmaradvány: 9.781.000 Ft

A pénzmaradvány részben a kiadási maradványból, részben pedig bevételi többletből keletkezett.

Kiadási megtakarítás:

- Körjegyzőség maradványa 
151.000 Ft

- Általános tartalék maradványa
1.933.000 Ft

- Támfalépítés maradványa
1.000.000 Ft

- Szociális segélykeret maradványa
864.000 Ft

Bevételi többlet:

- Kábeltévé elszámolás + új rendelés
510.000 Ft

- Kamatbevétel
1.405.000 Ft

- ÁFA visszatérítés
2.666.000 Ft

- Lakossági folyékony hulladék támogatása
442.000 Ft

Működési célra átvett pénzeszköz

Bári önkormányzat átadása normatíva alapján az általános iskolai oktatáshoz.

Központosított előirányzatok

A környezet és a vízbázisok fokozott védelme érdekében a lakossági folyékony települési hulladék támogatására körülbelül 1.000.000 Ft lesz a támogatás mértéke.

A pincerendszerek veszély elhárítási munkálataira az önkormányzatnak 7.000.000 Ft költségvetési támogatást állapítanak meg.

Céltámogatás

A község ivóvízellátása minőségi fejlesztésének érdekében 5.000.000 Ft céltámogatást várhat az önkormányzat.

Kiadások

Az önkormányzatok részére 1993-ban biztosított támogatás nem tartalmaz bér és dologi automatizmust.
Így a működési kiadások tervezése során csak törekedni lehet a szinten tartásra. Az áremelkedések ellensúlyozására 10% dologi automatizmus került beépítésre az önkormányzat saját pénzeszközeiből. Az ÁFA szinte teljeskörű kiterjesztésének hatása teljes pontossággal a tervezés időpontjában még nem mérhető fel. Elképzelhető, hogy a 10% sem biztosítja a zavartalan működést.

1992 júliusában életbe lépett a közalkalmazotti és a köztisztviselői törvény. Ennek bérkihatására sem biztosítottak fedezetet még időarányosan sem. A törvény rendelkezése szerint az új illetményrendszer szerinti illetményeket a közalkalmazottaknak 1994. január 1-ig, a köztisztviselőknek 1995. január 1-ig szükséges elérni az akkor érvényes illetményalap mellett.

A törvény szerint a közalkalmazott és a köztisztviselő minden esztendőben jogosult tizenharmadik havi illetményre.

Így a tervezett béralap magába foglalja:

Az 1992. 13. havi illetményt 1.476.000 Ft TB vonzata 649.000 Ft

Az 1993. 13. havi illetményt 1.387.000 Ft TB vonzata 610.000 Ft

Összesen: 4.122.000 Ft. A 13. havi illetmények kifizetésére sem  biztosítottak fedezetet. Ezt is az önkormányzatoknak kell kigazdálkodnia.

Az egészségügy 1992-ben testületi határozattal jóváhagyott bérfejlesztésének (10%) 1993. évi bérkihatását, és az 1993-as bérfejlesztés költségkihatását is tartalmazza a tervezet. (260.000 Ft)

A szociálpolitikai feladatokra lebontott hozzájárulást a „szociális nevelési segélyezés” és az „egyéb szociális ellátás” szakfeladat foglalja magában.

Az utak-hidakra tervezett összeg 50%-kal kevesebb ez előző évinél.

A költségvetés fedezetet biztosít a szúnyogírtásra 300.000 Ft értékben.

A települési hulladékok kezelésével kapcsolatos kiadások az előző évhez viszonyítva jelentősen megnövekedtek. Szolgáltatási kiadások tervezete: 800.000 Ft.

A sportkörnek adott eddigi önkormányzati támogatás már kevésnek bizonyul. Szükségessé vált a támogatás megemelése (400.000 Ft)

A közművelődési könyvtár előirányzatán belül található a kábeltévé hálózatfejlesztésének fedezete. (120.000 Ft)

Az iskolai költségvetés magában foglalja a 200.000 Ft nemzetiségi támogatást.
Az intézményi előirányzatok a minimális kisjavításokra, karbantartásokra nyújtanak csak fedezetet.

Felhalmozási (fejlesztési) kiadások

- 1993-ban folytatódik Dunaszekcső ivóvíz ellátása javításának programja a céltámogatással.

- A pincerendszerek veszély elhárítási munkálataira kapott támogatási összeg a fedezete a támfalépítésnek.

A tervezet szerint az önkormányzat 1993. évi:

Összes bevétel: 
74.197.000 Ft

Összes kiadása: 
76.304.000 Ft

Hiány: 
2.107.000 Ft

Dunaszekcső, 1993. február 3. 










Vincze Lászlóné 










       Főelőadó

